Nazapa Zerozareuarri madimanarrarideni motaha Zeso qqui toquenaza uimahaha canarraride:
—“Arrarraria inanazoqquena” quequenanarrarico?
A,
naraha arra madirra mari mari narronaua!
Taminedenipa:
“Mari terrerarri” quena-rrararrarirana.
Icca taminedenipa:
“Parrissa,
Cristo-Mesia” quenarrarico?
−quenade.
—Neraha iape arrarrari madirra poua ccarronauiuarripa nauatoqquiri inani.
Rridacca Cristo-Mesiapa poua ccarronauiuarri ssamoqquiri inanerre −quenade.
Zesopa naui Deoza dada toqquimauarri maride torraraha pouadeni atti mittaza rrazirema uati tarraride:
—Rrehe,
tiadeniza rrizera onarrarorane!
Oua occarronaniuarri naqui nauatoqquiri tiquenarraroranerre!
Naraha ouape occa uimaza occarrona-rrerani.
Arra oua Cazossedena parrissehe rrinede.
Naraha tiadenipe Pouaza tinoccodeni rrizaqquiri nani –nade.
—Naraha ouapa qqui onarra narrari,
nani Pouauarri occarronarraro.
Pouana oua cazosserraride −nade Zeso.
Nazapa nauiza Zeso pouadeni zepeza torrauiuarrine dama iquenauitouiraha dama iquena-rrarade.
Zeso zoqqueuiuarrinecca uima Deorrine narro taccarraro.
Naraha madirra mota pouaza parrissa quenarraridenipa uimahaha canade:
—Zesocca nauatoue deni torrarraro.
Pina Cristo-Mesiacca uima imittaporrarossa nani.
Narrarina Cristo-Mesia poua.
Niza madirra ouaha pina Zeso canauatori canarrarissa narrarauitoui −quenade.
Madirra —Zesopa Cristo-Mesia −quenarrari uimahaha canaza zodeodeni mota marinarra onini parizeoza rrehe quenarrarideni mittemanazapa dada toqquimade taminedeni tezerre nauiuarricca cacauadedeni Zeso dama iquenauiuarrine zosse inabaqquimanarrari:
—Zeso dama tiquenaza teccanimanana −quenarrari.
Rraui torrazapa Zesoza bacco toquenarrari.
Naraha Zeso pouadeniza uati tade:
—Ouape tiadeniza biqui tehe omadi naccaniuarrine.
Niza zotodepe arra oua Cazossedeza occaninitoui.
Nezape otoui qqui tarizemananitoui,
neraha oua bacco tiquenerreranitoui.
Oua omadiniuarri “Bacco inana” tiqueneraha naniuarri bacco tiquenarreranitoui −nade Zeso.
Narraro uima madirra mittemanazapa pouadenira uimahaha canade:
—Zama nerrecoma nauiuarri toccauiuarrine iaza:
“Oua bacco tiquenerreranitoui” naua?
−quenade.
—Zodeodeni zama onihiuarri torraribaqquirrari-deniuarri toccauiuarrineco?
Nauiuarricca zodeo querrena-rrararrarideni mari icanabaqquiuiuarrineco?
−quenade.
—Poua atti nerrecoma narrari?
Arra “Otoui qqui tarizemaneraha oua bacco tiquenerreranitoui.
Omadiniuarri naqui ‘Bacco inana’ tiqueneraha naniuarri bacco tiquenerreranitoui” narrari −quenade.
Oza rrorroredecca errete uada rricaniccana denima bica tarraro.
Narraro uadazana Zeso uaza rrazirema uati uati tarraride:
—Tibacco rrocozape ouaza ticcarroneza ze tarri −nade.
—Madirra ouaza parrissa narraripa passo camittehecca carriuitoui.
Narraro poua bodicca qquenezape torraribaqquinitoui.
Narrarope Deo Atti dozo naniza dozo naporraro −nade Zeso.
Arra Zeso uati tarraripa pouaza madirra parrissa quenarraridenina Deo Corime carrimanauitoui,
narrari.
Naraha Zesopa zoqque,
nauatoni,
toccamacossani narraraccazapa Deo Corime torrariza-rraraccarrariparrade.
Zeso uati uati taui mittemanazapa madirra mota pouadenira uimahaha canade:
—Parrissa arrarrari madirrapa Deo Atti cacomeraboteua −quenade.
Naraha madirra mota attidenipa:
—Arrarraripa Cristo-Mesia −quenade.
Naraha madirra mota attidenipa:
—Noueraui!
Cristo-Mesiapa Carireauarricca rraraui.
Arri Deo Atti dozo naporrarozape uima arrima narraro:
“Mesiapa tamine Dabi Potemaui.
Dabicca zamabote oza panani Bereneuarrina ccarronauitoui” nani Deo Atti dozo naporraroza −quenade.
Narraroa arri Zeso tauimarirrine madirra torraribaqquimanarraride.
Madirra motapa:
—Toponi cocorouarri Zeso iaccana −quenaraha cappinemanaza dama iquena-rrarade.
Nazapa marinarra parizeoza rrehe quenarrarideni,
dada toqquimade taminedeni quenaza oza bodiuarri queriqquimanaza naui Deoza dada toqquimacca cacauadedeni Zeso damade rraui torraraha Zeso rriraha bacco nanimanaza taminedeni uati toquenarrari:
—Nerrecotoui teccanimana-rrararrari?
−quenaui nade.
Naraha cacauadedeni uati toquenarrari:
—Zeso attipa deni torraza pina madirra ouaha attissa narrarazapa −nanimanaui nade.
Nazapa parizeodeni cacauadedeniza uati toquenapomarrari:
—Tiadeni naqui Zeso tiadeni tocamaizabaqquirrari uitiderra?
Naraha zodeodenicca taminedeni Zesoza rrehe narra canimarrarico?
Noueraui.
Parizeodeni naco Zesoza rrehe narra canimarrarico?
Noueraui.
Arra madirra pouaza rrauirizarraridenipa iassa quena-rraraui.
Pouadenipa Deo Atti ssamoqquiri naui.
Narrizoue rriquerreraniccaza toquerrenauitoui −quenaui nade.
Naraha arra parizeodeni orraria oni Nicodemo zome Zesoza uatide toccauarrarrarina pouadeniza uati tarrari:
—Titauaribobo canarri!
Icca marinarrape arrima ihinanarraro:
Madirra pocca uima ecomera-rreraqquezape izaua-rraraccaui.
Taidepa madirra tauimaritoui uati inarizeza,
pocca uima nauato ineza,
uaidira taui auato tazana ihizaua narrari −naui nade Nicodemo.
Naraha Nicodemoza uati toquenarrari:
—Tia naqui Carireauarricca tirrarraro nitiderra?
Carireacca uimatoui Deo Atti ua timaninissa tarri.
Carireauarripa Deo Atti cacomeraqquiri narrarideni qquenarra canima-rraraui −quenaui nade Nicodemoza.
Nazapa poccadeni ozauarri rraui torranirizaui quenade.